Billi Ayliş
Billi Ayliş Payret Beyrd O'Konnell (ing. Billie Eilish Pirate Baird O'Connell; 18 dekabr 2001[…], Los-Anceles, Kaliforniya) — amerikalı müğənni-mahnı yazarı. 2015-ci ildə qardaşı Finneas O'Konnellin yazıb prodüserlik etdiyi "Ocean Eyes" sinqlı ilə dinləyicilərin rəğbətini qazanıb. Onun 2017-ci ildə buraxdığı ilk mini-albomu "Don't Smile at Me" maraqla qarşılanıb və ABŞ, Birləşmiş Krallıq, Kanada və Avstraliya daxil olmaqla bir sıra ölkələrdə ilk 15-də yer alıb. Billi Aylişin 2019-cu ildə yayımladığı debüt studiya albomu olan "When We All Fall Asleep, Where Do We Go?" ABŞ Billboard 200 və Birləşmiş Krallıq albomlar hit-paradında birinci pilləyə yüksəlib. Sözügedən albom "Bad Guy" sinqlının şöhrəti nəticəsində 2019-cu ilin ən çox satılan albomlarından birinə çevrilib. Növbəti il o, Ceyms Bond filmi "Ölməyə vaxt yoxdur" üçün qardaşı ilə mahnı yazıb ifa etmişdir. Həmin mahnı Birləşmiş Krallıq sinqllar hit-paradında birinci yerə çatıb. Eyni zamanda ona 2022-ci ildə "Oskar" mükafatı qazandırıb. Billi Aylişin sonrakı sinqlları "Everything I Wanted", "My Future", "Therefore I Am" və "Your Power" ABŞ və Birləşmiş Krallıq hit-paradlarında ilk 10-luğa daxil olub. Onun 2021-ci ildə buraxdığı ikinci studiya albomu "Happier Than Ever" 25 ölkədə bir nömrə olub. Onun 2023-cü ildə "Barbi" filmi üçün yazdığı "What Was I Made For?" Birləşmiş Krallıqda birinci yerə çıxıb. Billi Ayliş üçüncü studiya albomu olan "Hit Me Hard and Soft"-u 17 may 2024-cü il tarixində buraxıb. Billi Ayliş yeddi "Qremmi", iki "Amerika musiqi mükafatı", iki "Ginnesin Rekordlar Kitabı", üç "MTV video musiqi mükafatı", üç "Brit" mükafatı, bir "Qızıl Qlobus" mükafatı və bir "Oskar" mükafatı da daxil olmaqla xeyli sayda mükafata layiq görülüb. O, Time jurnalının 2019-cu ildə tərtib etdiyi "Time 100 Next" və 2021-ci ildə "Time 100" siyahısında yer alıb. Amerika Səsyazma Sənayesi Birliyi (RIAA) və Billboard-a görə Ayliş 2010-cu illərin ən uğurlu sənətçilərindən biridir.